Screenshot i video: HRT / YouTube



"LJUDI se neće uvrijediti kada netko napiše knjigu o nacistima i strahotama koncentracijskih logora, ali iz nekog se razloga jako uvrijede kad saznaju da je Vatikan stajao iza većine stvari (ako ne iza svega) što je Hitler radio".



Napisao je to u recenziji knjige "A Woman Rides the Beast: The Roman Catholic Church and the Last Days" Cristian J. Pinto, autor dokumentarca "The Kinsey Syndrome", koji je u skraćenom obliku prikazan u HRT-ovoj emisiji "Slika Hrvatske".



Radi se, podsjećamo, o emisiji koja je u javnosti podigla veliku buru, a u međuvremenu je i ukinuta jer je voditeljica i urednica Karolina Vidović Krišto iskoristila prostor na javnoj televiziji kako bi zdravstveni odgoj usporedila s pedofilijom. HRT se zbog sadržaja emisije ispričao, a pravna služba na Prisavlju i dalje odlučuje hoće li Vidović Krišto snositi kakve dodatne sankcije.





Katoličku javnost ujedinio dokumentarist koji prezire katoličku crkvu



Voditeljica "Slike Hrvatske" zbog svojih je stavova postala heroina katoličke javnosti, a podržale su je i ekstremističke udruge poput notornog Grozda. Grupa potpore za Vidović Krišto koja je osnovana na Facebooku skupila je gotovo 25.000 članova.

Tekst se nastavlja ispod oglasa

Zbog ukidanja "Slike Hrvatske" prosvjedovao je i Upravni odbor Hrvatskoga društva katoličkih novinara. Deanu Šoši poslali su, kako javlja katolička agencija IKA, dopis u kojem tvrde da je HRT pokazao "stanovitu pristranost". "Hrvatsko društvo katoličkih novinara, koje ovih dana na društvenoj sceni svjedoči argumentima koji idu protiv čovjeka, umjesto da se tumači tko je čovjek, tko su mu mama i tata, podržava iznošenje različitih stavova i mišljenja što je u službi javnog informiranja i protoka informacija koje daju doprinos demokratizaciji društva", stoji u njihovom dopisu.

Vidović Krišto se, smatraju njeni pristaše, jedina drznula građanima predstaviti pravu sliku zdravstvenog odgoja koje Vlada RH želi uvesti u škole. Status "mučenice", koji će zasigurno dobiti nakon ukidanja "Slike Hrvatske", takve će stavove vjerojatno samo učvrstiti.



Vratimo se, stoga, citatu s početka teksta, s obzirom da je upravo Pintoov dokumentarac činio okosnicu emisije s kojom su se rigidni katolici poistovjetili. Vjerojatno pritom ne znajući da Pinto o katoličkoj crkvi kaže sljedeće: "Rim je preko svojih agenata sistematski uklanjao dokaze o onome što su činili i što i dalje čine - zbog čega danas mnoge škole uopće ne uče djecu o inkviziciji ili pokolju milijuna ljudi kroz stoljeća. Zastrašujuća je stvar što ovo nisu samo priče iz Srednjeg vijeka već se nastavljaju i u 20. stoljeću".



"Crackpot" gluposti kojima nije mjesto na javnoj televiziji



Međutim, puno važnija od Pitnoovih stavova o katoličkoj crkvi je njegova reputacija notornog teoretičara zavjere, opsjednutog masonerijom, crkvenim intrigama, smakom svijeta i zakulisnim igrama na pozicijama moći. Njegovi dokumentarni uraci među ozbiljnim povjesničarima imaju reputaciju pristranih i neutemeljenih "crackpot" gluposti, što se odnosi i na prikazani dokumentarac o Kinseyju.



Sve to bi Vidović Krišto znala da je ime autora dokumentarca čije je fragmente prikazala upisala u Google. No, umjesto toga je nekritički na javnoj televiziji objavila materijal kojem tamo očigledno nije mjesto i to, prema vlastitom priznanju, na sugestiju gledatelja koji joj je link na "The Kinsey Syndrome" poslao e-mailom.



Vidović Krišto nije jasno zbog čega joj je emisija ukinuta?!



Nakon svega toga, Vidović Krišto pita se zbog čega je njena emisija ukinuta i traži zaštitu od Programskog vijeća HRT-a. Srećom, čini se da će njena pobuna biti jalova; HRT je danas još jednom potvrdio da je v.d. glavnog urednika HTV-a Dean Šoša donio odluku o ukidanju emisije "Slika Hrvatske", te da će teme vezane uz iseljeništvo i dalje obrađivati emisije "Glas domovine", "Moje rodno mjesto" i "Hrvatska kronika BiH".



"Istodobno, planirano je poticanje novih projekata o toj tematici na novopokrenutom informativnom kanalu HRT 4. Važno je istaći da se HRT nalazi pred temeljitom reorganizacijom. Ona obuhvaća i postavljanje HRT 4 na satelit kako bi se iseljenicima ponudila cjelovita informacija o Hrvatskoj", poručuju s HRT-a.